SKLEP KOMISIJE

z dne 22. oktobra 2008

o ustanovitvi Evropske skupine za politiko grozdov

(2008/824/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

Člen 157 Pogodbe Skupnosti in državam članicam nalaga zagotovitev pogojev, potrebnih za konkurenčnost industrije Skupnosti ter podpiranje boljšega izkoriščanja industrijskega potenciala politike inovacij, raziskav in tehnološkega razvoja.

Člen 13 Sklepa št. 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007–2013) (1) poziva k ukrepanju za pospeševanje sektorske inovativnosti, grozdov, inovacijskih mrež, javno-zasebnega inovacijskega partnerstva, sodelovanja z ustreznimi mednarodnimi organizacijami ter uporabe upravljanja inovacij.

V svojem sporočilu „Prenos znanja v prakso: široko zastavljena inovacijska strategija za EU“ (2) Komisija potrjuje pomembno vlogo grozdov za konkurenčnost in inovacije kot instrumentov za odpravljanje vrzeli med podjetji, raziskavami in viri, s čimer se spodbuja prenos znanja na trg in poziva k strateški usmerjenosti politike in sodelovanju.

Evropski svet z dne 13. in 14. marca 2008 je v svojih sklepih poudaril, da je treba bolje usklajevati okvirne pogoje za inovacije, vključno z izboljšanjem povezav med znanostjo in industrijo, z vrhunskimi inovacijskimi grozdi ter razvojem regionalnih grozdov in omrežij.

Evropski memorandum o grozdih, ki je bil sprejet na Konferenci o inovacijah in grozdih v okviru evropskega predsedovanja v Stockholmu 22. in 23. januarja 2008 in ga je podpisalo več kot 70 nacionalnih in regionalnih organov in agencij, je bil pomemben korak za nadaljnje spodbujanje razvoja grozdov.

Zato je treba ustanoviti Evropsko skupino za politiko grozdov in opredeliti njene naloge in strukturo.

Evropska skupina za politiko grozdov mora biti sestavljena iz članov na visoki ravni z izkušnjami in znanjem na področju politike konkurenčnosti in inovacij ter z zelo dobrim razumevanjem vloge in delovanja grozdov v gospodarskem razvoju.

Osebne podatke, ki se nanašajo na člane Evropske skupine za politiko grozdov, je treba zbrati, obdelati in objaviti v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5) .

SKLENILA:

Člen 1

Evropska skupina za politiko grozdov

Komisija s tem sklepom ustanovi Evropsko skupino za politiko grozdov (v nadaljnjem besedilu: skupina).

Člen 2

Naloge

Skupina opravlja naslednje naloge:

prepoznava in nadaljuje z analizo uspešnih in neuspešnih metod podpore grozdom ter pripravlja priporočila za boljše oblikovanje politike grozdov v Skupnosti,

analizira komplementarnost med glavnimi politikami in finančnimi instrumenti na ravni Skupnosti, ki podpirajo grozde, sprejema sklepe in oblikuje priporočila,

se povezuje z Evropsko zvezo grozdov in, če je ustrezno, z drugimi pobudami v podporo grozdom in politikam grozdov ter uporablja njihove praktične izkušnje,

Predsednik sodeluje na ustreznih konferencah in prireditvah ter predstavlja glavne ugotovitve skupine.

Člen 3

Člani – imenovanje

1. Komisija imenuje člane skupine izmed strokovnjakov na visoki ravni z znanjem na področjih iz člena 2, ki so oddali prijavo na razpis. Predstavnik Komisije lahko strokovnjake ali opazovalce s posebnim znanjem o temi, ki je na dnevnem redu, povabi k sodelovanju pri delu skupine, kadar se to zdi primerno.

2. Skupino sestavlja največ 20 članov.

3. Člani skupine so imenovani za 18 mesecev.

4. Člani so imenovani kot posamezniki in svetujejo Komisiji neodvisno od vseh zunanjih vplivov.

5. Člani skupine opravljajo svoje dolžnosti, dokler niso nadomeščeni ali se jim ne izteče mandat.

6. Člane, ki ne morejo več učinkovito prispevati k razpravam skupine, ki dajo odpoved ali ne upoštevajo pogojev iz odstavka 4 tega člena ali člena 287 Pogodbe, je mogoče za čas do izteka njihovega mandata nadomestiti.

7. Člani, imenovani kot posamezniki, se vsako leto pisno zavežejo, da bodo delovali v javnem interesu, ter podpišejo izjavo o neobstoju ali obstoju kakršnega koli interesa, ki bi lahko negativno vplival na njihovo nepristranskost.

8. Imena članov, ki so imenovani osebno, se objavijo na spletišču Generalnega direktorata za podjetništvo in industrijo ter v seriji C Uradnega lista Evropske unije. Imena članov se zberejo, obdelajo in objavijo v skladu z Uredbo (ES) št. 45/2001.

Člen 4

Delovanje

1. Komisija imenuje predsednika skupine.

2. Brez poseganja v Prilogo k Sklepu Komisije 2001/844/ES, ESPJ, Euratom se informacije, pridobljene s sodelovanjem v razpravah skupine, ne smejo razkriti, če se po mnenju Komisije nanašajo na zaupne zadeve.

3. Skupina se običajno sestaja v prostorih Komisije v skladu s postopki in časovnim razporedom, ki jih določi Komisija. Komisija opravlja tajniške storitve za skupino. Sestankov skupine se lahko udeležujejo drugi zainteresirani uradniki Komisije.

4. Skupina sprejme svoj poslovnik na podlagi standardnega poslovnika, ki ga je sprejela Komisija.

5. Komisija lahko objavi, tudi na internetu, vsak povzetek, sklep, delni sklep ali delovni dokument skupine v izvirnem jeziku zadevnega dokumenta.

Člen 5

Stroški sestankov

Komisija povrne potne stroške in, kadar je primerno, dnevnice članov skupine, povezane z dejavnostmi skupine, v skladu s pravili Komisije o nadomestilih za zunanje strokovnjake.

Člani skupine za opravljanje storitev ne dobijo plačila.

Stroški sestankov se povrnejo v mejah letnega proračuna, ki ga pristojne službe Komisije dodelijo skupini.

Člen 6

Iztek

Sklep preneha veljati 30. junija 2011.

(1) UL L 310, 9.11.2006, str. 15.

(2) COM(2006) 502 konč., 13.9.2006.

(3) COM(2008) 652, 17.10.2008.

(4) UL L 317, 3.12.2001, str. 1.

(5) UL L 8, 12.1.2001, str. 1.

PRILOGA

Evropska skupina za politiko grozdov

PRISTOJNOSTI IN NALOGE

1. Ozadje

V okviru pobude INNOVA je bila decembra 2006 ustanovljena „svetovalna skupina na visoki ravni za grozde“ z nalogo usmerjanja razprav o politiki grozdov v Evropi in razvoja agende skupnih ukrepov na področju grozdov, ki bi pospešili nadnacionalno sodelovanje. Skupina je igrala vodilno vlogo pri pripravah „Evropskega memoranduma o grozdih“ (1), ki je bil sprejet na konferenci v okviru evropskega predsedovanja v Stockholmu 22.–23. januarja 2008 in ga je podpisalo več kot 70 nacionalnih in regionalnih organov in agencij.

Sporočilo „Na poti k vrhunskim grozdom v Evropski uniji: izvajanje široko zastavljene inovacijske strategije“ (2), sprejeto 17.10.2008, predvideva ustanovitev Evropske skupine za politiko grozdov v pomoč državam članicam pri razvoju bolj strateške vizije za doseganje kritične mase in vrhunske odličnosti. Ta skupina bo nadomestila sedanjo „Svetovalno skupino na visoki ravni za grozde“ ter izboljšala njene značilnosti in prepoznavnost.

2. Mandat evropske skupine za politiko grozdov

Področje uporabe in cilj Evropske skupine za politiko grozdov je izmenjava informacij o politikah grozdov zaradi nadaljnje preučitve možnosti pomoči državam članicam pri njihovem podpiranju nastajanja vrhunskih grozdov v EU.

Skupina opravlja naslednje naloge:

— izboljšuje znanje Komisije in držav članic o sodobnih možnostih politike v podporo odličnosti grozdov,

— prepoznava in nadaljuje z analizo uspešnih in neuspešnih metod podpore grozdom, pripravlja priporočila za boljše oblikovanje politike grozdov v Skupnosti,

— ocenjuje mednarodne trende v razvoju grozdov ter prepoznava prihodnje izzive za politike grozdov kot odziv na globalizacijo,

— preučuje orodja za odpravo obstoječih ovir za transnacionalno sodelovanje grozdov,

— analizira komplementarnost med glavnimi politikami in finančnimi instrumenti na ravni Skupnosti, ki podpirajo grozde, sprejema sklepe in priporočila,

— se povezuje z Evropsko zvezo grozdov in, če je ustrezno, z drugimi pobudami v podporo grozdom in politikam grozdov ter uporablja njihove praktične izkušnje,

— v obdobju mandata članov opravi največ tri raziskovalne študijske obiske z namenom učenja iz mednarodnih izkušenj,

— sodeluje z namenom obveščanja javnosti o razpravi in splošnih ugotovitvah,

— devet mesecev po svoji ustanovitvi Komisiji predloži vmesno poročilo, ob koncu svojega polnega mandata pa končno poročilo s povzetkom napredka pri izvajanju nalog in priporočil. Končno poročilo mora biti javno dostopno.

Predsednik sodeluje na ustreznih konferencah in prireditvah ter predstavlja rezultate in glavne ugotovitve skupine. Poročila ne bodo veljala kot odraz mnenja služb Komisije.

3. Sestava in delovanje

3.1. Sestava

Evropska skupina za politiko grozdov bo sestavljena iz največ 20 članov na visoki ravni z izkušnjami in znanjem na področju politike konkurenčnosti in inovacij. V njej bodo člani, ki bodo zastopali oblikovalce politik na visoki ravni, podjetja in raziskovalno sfero ter visokošolske ustanove.

Predstavniki evropskih institucij lahko sodelujejo na sestankih in pri dejavnostih skupine kot opazovalci.

3.2. Povabilo k oddaji prijav

Skupina bo ustanovljena z odprtim povabilom k oddaji prijav, v katerih bodo primerno navedeni in utemeljeni razlogi za sodelovanje v skupini. Merila za izbiro strokovnjakov bodo naslednja:

— Člani morajo imeti odlično strokovno znanje in izkušnje na področju politike konkurenčnosti in inovacij na regionalni, nacionalni in lokalni ravni ter morajo zelo dobro poznati vlogo grozdov v gospodarskem razvoju, tako da se zagotovi, da bodo izdelana analiza in priporočila izvedljiva ter spoštovala institucionalni in pravni okvir EU.

— Člani morajo imeti bogate izkušnje na področju evropskih zadev in dela v mednarodnem okolju.

— Člani morajo ustno in pisno obvladati angleščino do te mere, da bodo lahko prispevali k razpravam in pripravi poročil.

Prijave zainteresiranih oseb morajo vsebovati dokazila o njihovem izpolnjevanju gornjih pogojev.

Člani skupine so imenovani za mandat 18 mesecev. Če izbrani strokovnjak v času ustanovitve skupine ali njenega obstoja ni na voljo, Komisija izmed poslanih primernih prijav izbere nadomestnega strokovnjaka.

3.3. Končno oblikovanje sestave skupine

Komisija se bo o dokončni sestavi skupine odločila na podlagi predlogov, poslanih kot odziv na povabilo k oddaji prijav.

Komisija bo izbrala predlagane strokovnjake, ki imajo najboljše zahtevano strokovno znanje glede zadev, zajetih z mandatom skupine, kar med drugim dokazujejo njihove pretekle izkušnje pri predlogih ali izvajanju rešitev za te probleme znotraj njihove uprave, matične organizacije, združenja ali panoge.

Poleg tega si bo Komisija prizadevala za zagotavljanje širokega geografskega pokritja, uravnoteženo zastopanost obeh spolov in dobro zastopanje različnih zainteresiranih strani na podlagi prejetih predlogov.

3.4. Predsednik

Komisija izbere predsednika, tako da upošteva, do kakšne mere izbrana oseba verodostojno zastopa interese zainteresiranih strani, prispeva k opredelitvi/oblikovanju mnenj o politiki grozdov glede vprašanj, ki jih zajema mandat, ter ima zahtevano strokovno znanje. Komisija imenuje predsednika za mandat 18 mesecev.

3.5. Delovanje

Skupina se bo sestala štirikrat, predsedoval pa ji bo imenovani predsednik. Skupini bo v pomoč sekretariat, ki ga bo zagotovil zunanji pogodbenik. Zunanji pogodbenik bo skupini zagotavljal administrativno pomoč, vključno z organizacijo sestankov in študijskih obiskov, omogočanjem interne komunikacije in povračili potnih stroškov ter stroškov nastanitve za člane. Nadalje bo sekretariat zadolžen za organizacijo zaključne javne prireditve ter za dokončno obdelavo in razširjanje končnega poročila. Informacije, pridobljene v okviru sodelovanja pri delu skupine, se ne smejo razkriti, če Komisija ugotovi, da se nanašajo na zaupna vprašanja.

3.6. Trajanje

Naloge te skupine se zaključijo v 18 mesecih.

3.7. Stroški članov skupine

Komisija bo objavila odprto povabilo k oddaji prijav za izbiro zunanjega pogodbenika, ki bo zadolžen za opravljanje tajniških storitev za skupino in bo v okviru tega naročila za opravljanje storitev članom povrnil potne stroške in stroške nastanitve, nastale v zvezi z dejavnostmi skupine.

(1) Besedilo Evropskega memoranduma o grozdih je na voljo na http://www.proinno-europe.eu/NWEV/uploaded_documents/European_Cluster_Memorandum.pdf

(2) COM(2008) 652 z dne 17.10.2008.